- इलाहाबाद टीसन पर सीआरपीएफ के एगो सिपाही ट्रेन का आगा कूद के जान दिहलसि.
- नीतीश कुमार कहलन कि भरप पसारे वाला गद्दी पर आ गइले आ जनता के नीक दिन आइल चाहे ना झाड़ू के नीमनका दिन जरूरे आ गइल.
- प्रधानमंत्री नरेन्द्र मोदी के वाराणसी दौरा हुदहुद का चलते रद्द क दिहल गइल.
- काशी हिन्दू विश्वविद्यालय के सर सुन्दर लाल चिकित्सालय के एम्स के दर्जा दिआवे खातिर मशहूर हृदय रोग विशेषज्ञ डॉ ओम शंकर काल्हु सोेमार से विश्वविद्यालय परिसर में बेमियादी अनशन करीहें.
- रोहतास जिले के भानस पुलिस चौकी का तेवड़ा गांव से एगो गाड़ी से सवा क्विशटल गाँजा बरामद कइलसि पुलिस बाकिर अपराधी भाग निकलले.
- चौधरी अजीत सिंह का बोलहटा पर मेरठ में भइल किसान रैली में प्रधानमंत्री रहल एच.डी. देवगौड़ा, शरद यादव, आ नीतीश कुमार समेत अनेके दिग्गज जुटलें आ नई दिल्ली के सरकारी बंगला 12 तुगलक रोड के चरण सिंह स्मारक बनावे के माँग कइले.
- भाजपा नेता डॉ. प्रेम कुमार कहलन कि अगिला बेर अगर भाजपा के सरकार बने के मौका मिलल त मुख्यमंत्री पद ला उनकर दावा सबले बरियार रही. एकरे के कहल जाला पोखरा में मछरी नौ नौ कुटिया बखरा.
- नीतीश कुमार के सिद्धान्त बघारे वाला बयान पर गाभी मारत भाजपा नेता सुशील कुमार मोदी कहलन कि वाह रे सिद्धांत, चारा घोटाला करे वाला लालू के गोदी में बइठे का बेरा कहाँ रहल, हरियाणा में शिक्षक बहाली घोटाला करे वाला ओम प्रकाश चौटाला खातिर प्रचार करत कहाँ गइल.
- उत्तर प्रदेश में डीलर प्वाइन्ट रजिस्ट्रेशन के धीमा रफ्तार पर असंतोष जतावत सरकार का ओर से कहल गइल बा कि दस दिन का भीतर अपना किहाँ से बिकाइल वाहन के रजिस्ट्री ना करवावेवाला डीलर के सर्टिफिकेट निलम्बित क दिहल जाई.
- भाजपा के उत्तर प्रदेश अध्यक्ष डा.लक्ष्मीकांत बाजपेई राज्य में बढल बिजली दर वापिस लेबे के माग कइले बाड़न. जानत बाड़े कि वापिस ना होखी बाकिर माँगे में कवन नुकसान!
- गोण्डा जिला के इटियाथोक इलाका में दहेज हत्या का एगो मामिला में कब्र से निकाल के मरे वाली औरत के लाश अदालत के आदेश से पोस्टमार्टम खातिर भेजल गइल.
- लखनऊ में काल्हु 13 अक्टूबर से राष्ट्रीय स्वयं सेवक संघ के दस दिन के अधिवेशन में संगठन आ राजनीति चरचा का साथ ही नरेन्द्र मोदी सरकार के कामकाजो के समीक्षा हो सकेले.
- बिहार के दवा घोटाला में बिहार मेडिकल सर्विसेज एंड इन्फ्रास्ट्रक्चर कॉरपोरेशन लिमिटेड प्रबंध निदेशक प्रवीण किशोर समेत खरीद समिति के दसो सदस्यन के निलंबित कर दिहल गइल. स्टेट ड्रग कंट्रोलर हेमंत कुमार आ निदेशक (स्वास्थ्य सेवाएं) डॉ सुरेंद्रो कुमार के निलंबित कइल गइल बा आ तवना घरी विभाग के संयुक्त सचिव रहल संजय कुमार के निलंबन के अनुशंसा केंद्र सरकार के भेजल गइल बा.
- यूपी के सिनेमाघरन पर सरकार का तरफ से सोलर पैनल लगावे खातिर अनुदान देबे के फैसला लिहल गइल.
- बिहार के भोजपुर जिला में सामूहिक दुष्कर्म के शिकार भइल छह गो मेहरारूवन में से पाॅच गो के सरकारी नौकरी दिहल गइल. एह लोग से बंदूक के नोक पर तीन गो बदमाश कुकर्म कइले रहले.
- समाजवादी चिंतक डा॰ राममनोहर लोहिया के पुण्यतिथि पर आजु यूपी सरकार के मंत्री शिवपाल सिंह यादव का हाथे लोहिया के भाषणन के सीडी जारी कइल गइल. जगहे जगह लोग सभा कर के लोहिया के श्रद्धांजलि दिहले.
- बिहार बोर्ड के मैट्रिक आ इंटर परीक्षा खातिर पंजीयन करावे के तारीख बढ़ा दिहल गइल. अब मैट्रिक ला 16 अक्टूबर ले आ इंटर ला 20 अक्टूबर ले पंजीयन करावल जा सकेला.
- रोहतास जिला के नोखा इलाका में आरा सासाराम मेन रोड पर सबेरे एगो सड़क हादसा हो गइल जवना में एक आदमी के मौत हो गइल. बाद में खिसियाइल लोग घंटन सड़क जाम कर के राख दिहले.
टटको में टटका आज के खबर पढ़ीं…..
26 total views, 4 views today
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn